b"\n_START_ARTICLE_\nVik Muniz\n_START_SECTION_\nBiografia\n_START_PARAGRAPH_\nNascut en el si d'una fam\xc3\xadlia obrera, Muniz va viatjar a Nova York l'any 1983, gr\xc3\xa0cies als diners obtinguts per indemnitzar-lo d'un tret que va rebre a la cama en intentar aturar una baralla. Fins aquell moment, Muniz s'havia dedicat a la publicitat, per\xc3\xb2 un cop a Nova York va iniciar la seva carrera com a escultor, realitzant la seva primera exposici\xc3\xb3 individual l'any 1988. No obstant, ben aviat va desenvolupar un inter\xc3\xa8s creixent pel dibuix i la fotografia, una manifestaci\xc3\xb3 art\xc3\xadstica que ell considera m\xc3\xa9s perfecta que la pintura. En aquesta etapa, destaca el seu treball titulat Sugar Children, on fotografi\xc3\xa0 les fam\xc3\xadlies que treballaven en plantacions de sucre a Saint Kitts. Inicialment, l'artista emprava polaroids, per\xc3\xb2 despr\xc3\xa9s va passar a dibuixar les imatges amb sucre sobre paper negre, que posteriorment fotografiava.\n_START_SECTION_\nObra\n_START_PARAGRAPH_\nMuniz \xc3\xa9s especialment conegut per crear imatges que no s\xc3\xb3n exactament el que representen, ja que l'artista crea composicions o s'apropia d'imatges quotidianes \xe2\x80\x94sovint de la cultura pop\xe2\x80\x94 o obres d'altres artistes tot servint-se de materials no tradicionals \xe2\x80\x94diamants, sucre, melmelada, xocolata, brossa, filferro, cendra, mantega de cacauet\xe2\x80\xa6\xe2\x80\x94 per despr\xc3\xa9s fotografiar-les i presentar-ne les imatges al p\xc3\xbablic, tot capgirant la q\xc3\xbcesti\xc3\xb3 de la realitat. \xc3\x89s el que s'anomena fotografia constru\xc3\xafda:  Un cas concret d'aquest treball \xc3\xa9s la versi\xc3\xb3 que va fer de Las Meninas de Vel\xc3\xa1zquez, la qual fou exposada a la mostra Oblidant Vel\xc3\xa1zquez. Las Meninas al Museu Picasso de Barcelona el 2008. Un altre exemple \xc3\xa9s la recreaci\xc3\xb3 d'una foto de Hans Namuth que mostra Jackson Pollock treballant al seu estudi, que Muniz elabora amb xarop de xocolata._NEWLINE_El primer cop que l'obra de Muniz es va poder contemplar a Barcelona va ser en l'exposici\xc3\xb3 Laberints, celebrada l'any 2002 a l'Espai 13 de la Fundaci\xc3\xb3 Joan Mir\xc3\xb3, dins el cicle Homo ludens. L'art en joc, comissariat per Grazia Quaroni. En aquesta ocasi\xc3\xb3, Muniz va presentar fotografies de composicions elaborades amb materials poc habituals, per\xc3\xb2 les obres finals s'apropaven m\xc3\xa9s al concepte de dibuix que al de fotografia, ja que dins les imatges s'hi descobrien siluetes convertides en laberints."